b'\n_START_ARTICLE_\nMajda Stanovnik\n_START_SECTION_\n\xc5\xbdivljenje\n_START_PARAGRAPH_\nPrvi razred osnovne \xc5\xa1ole (1940/41) je obiskovala na Jesenicah,nato se je \xc5\xa1olala v Ljubljani. Tam je leta 1952 kon\xc4\x8dala klasi\xc4\x8dno gimnazijo. Vpisala se je na Filozofsko fakulteto v Ljubljani, kjer je \xc5\xa1tudirala primerjalno knji\xc5\xbeevnost in literarno teorijo in leta 1961 diplomirala na oddelku za primerjalno knji\xc5\xbeenost in literarno teorijo. Od leta 1956 je bila prevajalka in publicistka v svobodnem poklicu, med letoma 1973 in 1994 pa je delala kot raziskovalka na In\xc5\xa1titutu za literaturo in literarne vede ZRC SAZU, v letih 1983\xe2\x80\x9392 tudi kot pomo\xc4\x8dnica direktorja ZRC SAZU. Upokojila se je leta 1994. Poleg raziskovalnega dela je nekaj let predavala tudi na oddelku za primerjalno knji\xc5\xbeevnost na Filozofski fakulteti v Ljubljani. Od 2005 je \xc4\x8dastna \xc4\x8dlanica Dru\xc5\xa1tva slovenskih knji\xc5\xbeevnih prevajalcev, kjer je uredila pet zbornikov. 20 let je bila tudi \xc4\x8dlanica uredni\xc5\xa1tva Primerjalne knji\xc5\xbeevnosti._NEWLINE_Poro\xc4\x8dena je bila s fizikom in akademikom Robertom Blincem.\n_START_SECTION_\nDelo\n_START_PARAGRAPH_\nRaziskovala je novej\xc5\xa1o angle\xc5\xa1ko in ameri\xc5\xa1ko knji\xc5\xbeevnost ter prevajala dela angle\xc5\xa1kih in ameri\xc5\xa1kih pripovednikov 19. in 20. stoletja. Posegala je tudi v mladinsko knji\xc5\xbeevnost. Objavila je monografsko razpravo Angloameri\xc5\xa1ke smeri v 20. stoletju in ve\xc4\x87 \xc5\xa1tudij o angle\xc5\xa1kih in ameri\xc5\xa1kih piscih 18.\xe2\x80\x9320. stoletja. V strokovnem tisku objavlja razprave o teoriji prevoda in njegovi vlogi v slovenski literarno-kulturni zgodovini. Napisala je priredbo mladinske radijske igre Okrog hi\xc5\xa1e na Pujevem oglu in zanjo leta 1960 prejela 1. nagrado Jugoslovanske radiodifuzije. Leta 1962 je prejela Pre\xc5\xa1ernovo nagrado za \xc5\xa1tudente Univerze v Ljubljani za temo Oscar Wilde v slovenskem tisku.\n_START_SECTION_\nNagrade\n_START_PARAGRAPH_\nLeta 1986 je s soavtorji prejela Nagrado Sklada Borisa Kidri\xc4\x8da za Literarni leksikon .'